Diari Oficial de la Generalitat Valenciana


Sumari del DOGV 3448, del 05-03-1999 (1999/1247)

Informació pública de les bases específiques per a la provisió en propietat, mitjançant concurs oposició, d'una plaça d'algutzir de serveis diversos.
-----------------------------------------------------------------------------------------------------------------------------------------------------

### Dades del document

Número de DOGV
:   3448

Data del DOGV
:   05-03-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/1247


Data del document
:   21-01-1999

Organisme emissor
:   Ajuntament de Puçol

Tipus de document
:   Convocatòria

Descriptors 

:   * Puçol
    * administració local
    * concurs administratiu

Informació pública de les bases específiques per a la provisió en propietat, mitjançant concurs oposició, d'una plaça d'algutzir de serveis diversos. [1999/M1247]
  
El Ple de l'Ajuntament, en sessió de 20 de gener de 1999, va adoptar l'acord sobre l'aprovació de les bases específiques per a la provisió en propietat, mitjançant concurs oposició, d'una plaça d'algutzir de serveis diversos, que tot seguit es transcriuen:
  
Bases específiques per a la provisió mitjançant concurs oposició d'una plaça d'algutzir de serveis diversos, vacant en la plantilla municipal. Oferta d'ocupació pública de 1998 de l'Ajuntament de Puçol (València)
  
Primera. Objecte de la convocatòria
  
L'objectiu d'aquesta convocatòria és la provisió en propietat, pel procediment de concurs oposició, d'una plaça d'algutzir de serveis diversos, vacant en la plantilla del personal funcionari d'aquest Ajuntament, pertanyent a l'escala d'administració especial, subescala subaltern, grup E. Les funcions assignades seran, entre altres: consergeria, recepció, lliurament i recollida de documents, tant dins com fora del terme municipal, recaptació d'exaccions municipals (mercat, vies públiques, etc.), veu pública (gravar i emetre bans) i la resta de funcions pròpies de la plaça.
  
Segona. Requisits dels aspirants
  
Quant a l'admissió en la realització de les proves selectives, els aspirants hauran de complir els requisits següents, que s'hauran d'acomplir el darrer dia del termini de presentació de sol·licituds i caldrà mantenir-los durant tot el procés selectiu.
  
a) Tenir la nacionalitat espanyola o la de qualsevol estat membre de la Comunitat Europea.
  
b) Tenir complits 18 anys i no excedir de l'edat legal de jubilació.
  
c) Estar en possessió del certificat d'escolaritat o equivalent.
  
d) No patir cap malaltia ni limitació física o psíquica incompatible amb l'exercici de les funcions, ni que les impossibilite.
  
e) No haver estat separat del servei de cap administració pública, mitjançant expedient disciplinari, ni trobar-se inhabilitat per a l'exercici de les funcions públiques.
  
Tercera. Sol·licituds
  
Tot aquell que desitge participar en les proves corresponents d'accés haurà de presentar la instància dirigida a l'alcalde president, i hi farà constar que compleix tots els requisits exigits en la convocatòria, i caldrà que adjunte els comprovants següents:
  
- El resguard justificatiu d'haver pagat els drets d'examen que queden fixats en la quantitat de 3.000 pessetes. El pagament d'aquests drets es farà a la tresoreria municipal o per gir postal o telegràfic dirigit a la tresoreria on s'indicarà clarament la plaça que és objecte de la convocatòria.
  
- Els certificats i documents acreditatius dels mèrits al·legats.
  
- La fotocòpia compulsada del document nacional d'identitat.
  
- La fotocòpia compulsada del títol exigit en la convocatòria.
  
La documentació que hauran d'aportar els aspirants per acreditar que compleixen els requisits exigits en la convocatòria i els mèrits al·legats, es farà mitjançant l'original o la fotocòpia compulsada o comparada.
  
El termini de presentació de sol·licituds serà de 20 dies naturals comptadors a partir de l'endemà a la publicació de l'extracte de la convocatòria en el Boletín Oficial del Estado.
  
Les sol·licituds es presentaran al Registre General de l'Ajuntament o en la forma que estableix l'article 38.4 de la Llei 30/1992, de 26 de novembre.
  
Quarta. Admissió d'aspirants
  
Una vegada transcorregut el termini de presentació d'instàncies, l'Alcaldia Presidència dictarà una resolució, en el termini màxim d'un mes, declarant aprovades les llistes provisionals d'aspirants admesos i exclosos.
  
En aquesta resolució que es publicarà en el Butlletí Oficial de la Província i al tauler d'anuncis, constarà el nom i cognoms dels aspirants admesos i exclosos i, si escau, el motiu de la no admissió. Els aspirants podran presentar reclamació contra aquesta resolució en el termini de 10 dies hàbils. En aquest cas, les reclamacions seran acceptades o rebutjades en la resolució per la qual s'aprove la definitiva que, així mateix, es publicarà als mateixos llocs esmentats per a la llista provisional.
  
En aquest acte administratiu s'indicarà a més, la data i l'hora de començament de les proves selectives, l'ordre d'actuació dels aspirants, la composició dels tribunals i la data de constitució per avaluar els mèrits. Tot això, sens perjudici del que disposa l'article 71 de la Llei 30/1992, de 26 de novembre, pel que fa a la correcció de deficiències.
  
Cinquena. Tribunal qualificador
  
- President: el president de la corporació o un membre seu en qui delegue.
  
- Secretari: el secretari de la corporació o un funcionari seu en qui delegue, que hi actuarà amb veu però, sense vot.
  
- Vocals:
  
- Un representant del professorat oficial designat per l'Institut Valencià d'Administració Pública.
  
- Un representant de l'administració del Consell de la Generalitat Valenciana designat per la Direcció General d'Administració Local.
  
- El funcionari que ocupe la direcció del respectiu servei dins l'especialitat o, si no és possible, un tècnic superior o un expert designat pel president de la corporació municipal.
  
- Un funcionari de carrera designat per la corporació i proposat per la Junta de Personal o per l'òrgan de representació del personal si l'hagués.
  
A més a més, hi assistiran:
  
- Amb veu però, sense vot, un representant sindical.
  
- Sense veu ni vot, un membre del grups polítics municipals de l'oposició que els representarà.
  
El tribunal efectuarà la incorporació d'assessors especialistes, sempre que les característiques o la dificultat de la prova així ho requerisquen, els quals col·laboraran amb el tribunal i tindran veu però no vot.
  
Sisena
  
En tot allò no establit en aquestes bases específiques regirà el que disposen les bases generals publicades en els butlletins oficials de la província número 299 de data 17.12.97 i en el número 76 de 31.03.98, i en els diaris oficials de la Generalitat Valenciana número 3145 de data 18.12.97 i en el número 3.228 de 23.04.98.
  
Setena. Fase d'oposició
  
Primer exercici. Obligatori i eliminatori
  
Constarà de dues parts que es faran en una única sessió.
  
Primera part: consistirà a realitzar una prova de càlcul senzill adaptada a les funcions pròpies de la plaça.
  
Segona part: consistirà a realitzar un test de 50 preguntes amb respostes alternatives, de les quals tan sols una serà la correcta, sobre coneixements relacionats amb el programa que s'indica tot seguit, amb una durada mínima de 45 minuts.
  
Segon exercici. Obligatori i eliminatori
  
Consistirà en una prova objectiva de caràcter pràctic, per tal d'avaluar la capacitat dels aspirants per a realitzar les funcions pròpies del lloc de treball.
  
Tercer exercici. Obligatori i eliminatori
  
Consistirà en la valoració pel tribunal dels coneixements de valencià (oral i de lectura) dels aspirants, relacionats amb les funcions del lloc convocat i d'acord amb la normativa sobre l'ús del valencià de la Generalitat Valenciana.
  
Qualificació dels exercicis
  
El primer exercici es qualificarà de zero a deu punts. Per a superar-lo caldrà obtenir un mínim de 2,5 punts en cadascuna de les parts de què consta.
  
Les respostes errònies es valoraran negativament amb una penalització equivalen a un terç del valor de cada resposta correcta.
  
El segon exercici es qualificarà de 0 a 10 punts i caldrà obtenir un mínim de 5 punts per a superar-lo.
  
El tercer exercici es qualificarà de 0 a 10 punts i per a superar-lo caldrà obtenir un mínim de 5 punts.
  
La puntuació final s'obtindrà sumant les puntuacions obtingudes en cadascun dels tres exercicis.
  
En cas que hi haja un empat entre els aspirants, s'establirà l'ordre d'acord amb la base 9.4.5 de les bases generals.
  
Vuitena. Fase de concurs
  
La valoració dels mèrits al·legats i acreditats pels aspirants en la fase de concurs s'ajustarà al següent barem:
  
1. Coneixements del valencià:
  
Pels coneixements del valencià es valorarà fins un màxim d'1 punt, d'acord amb la possessió del certificat corresponent de la Junta Qualificadora de Coneixements del Valencià, i qualsevol altre títol de valencià homologat per aquest organisme.
  
Coneixements del grau elemental 0,50 punts
  
Coneixements del grau mitjà 0,75 punts
  
Coneixements del grau superior 1 punt
  
En cas de posseir diversos títols, tan sols es valorarà el de nivell superior.
  
2. Pels serveis prestats en una plaça o un lloc anàleg: es valorarà fins un màxim d'1,50 punts.
  
2.1. En l'administració local, organismes autònoms dependents d'aquesta o empresa pública municipal: 0,25 punts per any treballat.
  
2.2. En altres administracions públiques, organismes autònoms dependents d'aquestes, empreses públiques o privades: 0,15 punts per any treballat.
  
No es computaran els períodes de temps inferiors a un any.
  
Els serveis prestats s'acreditaran mitjançant un certificat en el qual conste el temps treballat i les funcions assignades al lloc de treball, o els documents de les empreses on l'aspirant hi haja treballat.
  
3. Per la possessió del carnet de conduir: fins un màxim d'1,50 punts
  
Carnet B-1: 1 punt
  
Carnet A-2: 0,50 punts
  
4. Una entrevista que es realitzarà davant el tribunal qualificador on es valorarà l'experiència, la idoneïtat i l'aptitud de l'aspirant d'acord amb les funcions que desenvoluparà. Tot això tindrà una puntuació màxima d'1 punt.
  
Programa temari
  
Tema 1. La Constitució espanyola de 1978. Estructura i principis fonamentals, drets i deures. Els principis rectors de la política econòmica i social.
  
Tema 2. L'organització de l'administració de l'estat. Organització central i organització perifèrica. L'Estatut d'Autonomia de la Comunitat Valenciana. L'administració de la Generalitat Valenciana.
  
Tema 3. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els subjecte. Les fases del procediment administratiu. Notificacions i comunicacions. Els recursos administratius: concepte i classes.
  
Tema 4. El municipi. El terme municipal. La població. L'empadronament. Altres entitats locals.
  
Tema 5. Òrgans de govern del municipi. L'alcalde. Els tinents d'alcalde. Els regidors. El Ple de l'Ajuntament. La Comissió de Govern.
  
Tema 6. El règim de funcionament dels òrgans de govern de l municipi: sessions. Informació i participació ciutadana.
  
Tema 7. Obligacions i competències dels ajuntaments. Les ordenances municipals: concepte i classes. Els bans de l'alcaldia. Les principals infraccions als bans i les ordenances. Potestat sancionadora. Procediment sancionador.
  
Tema 8. Introducció a la comunicació. La comunicació humana: el llenguatge com a mitjà de comunicació. Diferència entre informació i comunicació. Tipus de comunicació: oral i telefònica. Atenció al públic: acollida i informació a l'administrat. Els serveis d'informació administrativa.
  
Tema 9. El mercat municipal. La ubicació. Tipus de llocs de venda. La documentació exigible i el procediment d'adjudicació de places.
  
Tema 10. La llista de carrers de Puçol i els centres oficials de la localitat.
  
Es podrà interposar recurs contra l'aprovació d'aquestes bases i també, contra el seu contingut i altres actes que se'n deriven, en la forma i terminis establits en la Llei 30/1992, de 26 de novembre.